Români aflați în întreaga lume protestează față de Ordonanța 13 de modificare a Codului Penal, dar și împotriva PSD. Printre ei, marinari aflați în diverse porturi.

Unul din cele mai recente proteste a avut loc în Singapore. Peste 20 de români care fac parte din echipajul unei nave de pasageri a transmis, prin intermediul rețelelor de socializare, două mesaje guvernanților: ”Rușine, PSD” și ”Dragnea, nu uita, va veni și vremea ta”.

”Este a doua zi de proteste în Singapore. Suntem solidari cu strada. Numai împreună aducem schimbarea”, este mesajul lor.

Am stat de vorbă cu unul dintre ei, Valentin Tănăsescu. ”O să protestăm și mâine, și poimâine. Sperăm să se schimbe ceva, măcar să abroge ordonanța, dacă nu cumva mai mult. Ne-am gândit că trebuie să facem ceva, chiar dacă suntem departe. Avem copii acasă, ne pasă de ei, de familiilor noastre, de viitorul lor”, a spus el.

”Suntem foarte revoltați pe ceea ce se întâmplă în țară. Încercăm și noi să ajutăm cum putem”, ne-a spus un alt român de pe navă, George Hagi.

Toți românii din echipaj, circa 30, sunt nemulțumiți de ordonanță, spune el, dar și de măsurile economice ale Guvernului Grindeanu, care nu îi avantejează pe marinari.